Viljami Sinisalo

Viljami Sinisalo (s. 11. lokakuuta 2001) on suomalainen jalkapalloilija, joka pelaa maalivahtina Englannin ykkösliigan Exeter Cityssä, lainasopimuksella Valioliigan Aston Villasta.

Sinisalo pelasi ensimmäisen miesten ottelun 15-vuotiaana Kakkosessa pelanneen FC Espoon maalivahtina kesäkuussa 2017. Hän siirtyi kesällä 2018 Aston Villan akatemiaan. Syyskuussa 2020 hänet lainattiin Skotlannin toiseksi korkeimmalla sarjatasolla Mestaruussarjassa pelaavaan Ayr Unitediin. Aston Villa uusi Sinisalon sopimuksen heinäkuussa 2021. Vuotta myöhemmin heinäkuussa 2022 hän solmi uuden sopimuksen. Heinäkuussa 2022 hänet lainattiin Englannin ykkösliigassa pelaavaan Burton Albioniin. Sinisalo kuitenkin palasi takaisin Aston Villaan kesken kauden tammikuussa 2023. Kaudeksi 2023–2024 Sinisalo lainattiin Englannin ykkösliigan Exeter Cityyn.

Sinisalo valittiin vuoden 2022 Captain's Ball -gaalassa U21-maajoukkueen vuoden parhaaksi pelaajaksi. Hänet kutsuttiin ensimmäisen kerran A-maajoukkueeseen syksyllä 2022 pelattuihin Kansojen liiga -otteluihin. Debyyttinsä hän teki harjoitusottelussa Viroa vastaan 12. tammikuuta 2023.

Yksityiselämä 
Sinisalo kuuluu kulttuurisukuun. Hänen isoisänsä on näyttelijä Veikko Sinisalo, tätinsä näyttelijä Kirsi-Kaisa Sinisalo ja setä kapellimestari Jarno Sinisalo. Sinisalon serkun isä on Eppu Normaali -yhtyeen Pantse Syrjä.

Lähteet 

Vuonna 2001 syntyneet
Elävät henkilöt
Suomalaiset jalkapallomaalivahdit